‘พานิชชีวะ’จ้องปั๊มเบี้ย5พันล.
ย้ำ3ประกันภัยในเครือแกร่ง รวมงานปฏิบัติการลดต้นทุน
16 เม.ย. 2555

ย้ำ3ประกันภัยในเครือแกร่ง รวมงานปฏิบัติการลดต้นทุน
กลุ่มพานิชชีวะ มั่นใจ 3 บริษัท ประกันกวาดเบี้ยรวมได้ 5,000 ล้านบาท เล็งปรับโครงสร้างระบบสำนักงานใหม่ลดค่าใช้จ่าย
นายนที พานิชชีวะ ประธานเจ้าหน้าที่บริหาร บริษัท ไทยศรีประกันภัย เปิดเผยว่า ปี 2555 คาดว่าบริษัทประกันที่กลุ่มพานิชชีวะถือหุ้น 3 บริษัท จะสามารถทำยอดขายรวมได้ไม่ต่ำว่า 5,000 ล้านบาท ประกอบด้วย บริษัท ไทยศรีประกันภัย ตั้งเป้ายอดขายไว้ประมาณ 2,300 ล้านบาท เพิ่มขึ้น 20% ที่เหลือจะเป็นของบริษัท กรุงไทยพานิชประกันภัย และบริษัท สยาม ซิตี้ ประกันภัย ที่กลุ่มพานิชชีวะถือหุ้นสัดส่วน 45%
“แม้จะมีการถือหุ้นในบริษัทประกันภัยถึง 3 บริษัท แต่ไม่ก่อให้เกิดการแข่งขันกันเอง เพราะแต่ละบริษัทมีจุดแข็งที่แตกต่างกัน มีกลุ่มลูกค้าเป้าหมาย และช่องทางการจำหน่ายที่แตกต่าง” นายนที กล่าว
นายนที กล่าวว่า จากการที่มีช่องทางการจำหน่ายที่ไม่ซ้ำกัน แม้ว่าจะมีสินค้าเหมือนกัน ทำให้ได้ลูกค้าที่หลากหลาย โดยบริษัท ไทยศรีประกันภัย จะมีจุดแข็งในการขายผ่านบริษัทนายหน้าประกันภัยและตัวแทน บริษัท กรุงไทยพานิช จะขายผ่านธนาคารเป็นหลัก และบริษัท สยาม ซิตี้ ประกันภัย มีการขายตรงกับลูกค้ารายย่อย เป็นธุรกิจที่มีความเสี่ยงน้อยและมีกำไรค่อนข้างดี เพราะสามารถกระจายความเสี่ยงได้ทั่วประเทศ 
“มีคำถามว่า เราสนใจจะควบรวมกิจการกันไหม เป็นไปได้ยาก เพราะการจะควบรวมกันเราต้องเป็นผู้ถือหุ้นใหญ่เกือบ 100% ใน 3 บริษัท จึงจะทำได้ง่าย แต่นี้มีกลุ่มผู้ถือหุ้นอื่นถือหุ้นร่วมด้วย ต้องฟังความคิดเห็นของผู้ถือหุ้นอื่นๆ ด้วย” นายนที กล่าว
นายนที กล่าวว่า อย่างไรก็ตาม ขณะนี้อยู่ระหว่างการศึกษารวมระบบงานที่เหมือนกันไว้ที่เดียวกัน เพื่อลดต้นทุนในการดำเนินงาน อาทิ งานเทคโนโลยีสารสนเทศ (ไอที) ที่ศึกษาว่า แต่ละบริษัทต้องการใช้อย่างไร การผลิตและออกกรมธรรม์ รวมถึงระบบการจ่ายค่าสินไหมทดแทน และงานบริหารบุคคลที่สามารถจะรวมกันได้
สำหรับ บริษัท ไทยศรีประกันภัย ปีนี้นอกจากจะยังมุ่งตลาดรับประกันภัยรถยนต์เป็นหลักอย่างต่อเนื่องแล้ว ยังเริ่มขยายฐานลูกค้าสู่ตลาดประกันภัยขนส่งทางทะเลมากขึ้น เพราะเดิมมีน้อยมาก ซึ่ง 2 เดือนที่ผ่านมาถือว่าเติบโตเป็นที่น่าพอใจ แต่รายได้หลัก 65% ยังมาจากประกันภัยรถยนต์
สำหรับการขายประกันภัยพิบัตินั้น จะรับประกันภัยเฉพาะในส่วนที่ส่งเข้ากองทุนส่งเสริมการประกันภัยพิบัติ แต่จะไม่รับความเสี่ยงไว้เอง เพราะบริษัทเน้นรับลูกค้าที่ความเสี่ยงไม่สูงเป็นหลัก
ทั้งนี้ ตามรายงานของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ปี 2554 บริษัท กรุงไทยพานิช มีเบี้ยรับรวม 2,045.30 ล้านบาท เพิ่มขึ้น 27.32% บริษัท ไทยศรีประกันภัย มีเบี้ยรับรวม 1,826.68 ล้านบาท เพิ่มขึ้น 4.56% บริษัท สยามซิตี้ ประกันภัย มีเบี้ยรับรวม 590.97 ล้านบาท ลดลง 18.64% รวมเบี้ยรับทั้ง 3 บริษัท 4,462.95 ล้านบาท